SKRIFTLIG FORESPØRGSEL E-1614/02

af Chris Davies (ELDR) til Kommissionen

(5. juni 2002)

Om: Direktiv 2000/53/EF om udrangerede køretøjer

1. Hvilke forpligtelser skal medlemsstaterne opfylde inden udgangen af april 2002 i henhold til direktiv 2000/53/EF(1) om udrangerede køretøjer?

2. Hvilke medlemsstater har ikke underrettet Kommissionen inden udgangen af april 2002 om, at indholdet af direktivet om udrangerede køretøjer er blevet omsat til national lovgivning, og hvilke medlemsstater har stadig ikke oplyst, at de er ved at gennemføre overholdelsen af direktivets krav?

3. Hvilke skridt har Kommissionen nu taget for at sikre, at medlemsstaterne overholder direktivets bestemmelser?

4. Agter Kommissionen på baggrund af det forudgående at fremsætte forslag om reform af lovgivningsproceduren og/eller håndhævelsesprocedurerne?

(1) EFT L 269 af 21.10.2000, s. 34.

Svar afgivet på Kommissionens vegne af Margot Wallström

(18. juli 2002)

1. Hovedsigtet med direktiv 2000/53/EF(1) om udrangerede køretøjer er at reducere bortskaffelse af affald og minimere den negative miljøbelastning fra udrangerede køretøjer. I dette øjemed opstiller direktivet en række forpligtelser, som medlemsstaterne skal opfylde med henblik på disse mål.

Medlemsstaterne havde pligt til inden udgangen af april 2002:

- at vedtage nationale foranstaltninger med krav om, at køretøjs-, materiale- og udstyrsfabrikanter skal (i) søge at reducere anvendelsen af farlige stoffer; (ii) designe og fremstille køretøjer på en måde, der gør demontering, genbrug, nyttiggørelse og genvinding lettere; (iii) øge brugen af genvundne materialer;

- at indføre indsamlingsordninger for udrangerede køretøjer og kasserede komponenter og sikre, at der er adgang til passende indsamlingsfaciliteter på deres område;

- at sikre, at alle køretøjer afleveres til anerkendte behandlingsvirksomheder;

- at indføre en ordning, hvorefter udrangerede køretøjer kun kan afmeldes mod forevisning af en skrotningsattest,(2) som skal anerkendes gensidigt af de kompetente myndigheder, hvis de er i overensstemmelse med Kommissionens beslutning 2002/151/EC(3);

- at sikre, at udrangerede køretøjer oplagres og behandles i henhold til kravene i direktiv 75/442/EØF(4) og i direktivets bilag I. Medmindre der gives dispensation, skal behandlingsvirksomheder indhente tilladelse eller registreres hos de kompetente myndigheder;

- at tilskynde behandlingsvirksomheder til at indføre certificerede miljøstyringssystemer;

- at tilskynde til genbrug og nyttiggørelse af komponenter, idet der gives fortrinsstilling til genvinding;

- at forpligte køretøjsfabrikanterne til at anvende standarder for komponent- og materialekoder og stille passende oplysninger om demontering, oplagring og afprøvning af komponenter, der kan genbruges, til rådighed.

Andre forpligtelser i medfør af direktivet træder i kraft efter april 2002. F.eks. skal medlemsstaterne inden den 1. januar 2006 sikre overensstemmelse med mindstemålene for genbrug, nyttiggørelse og genvinding.

2. Ifølge direktivets artikel 10 skal medlemsstaterne sætte de nødvendige love og administrative bestemmelser i kraft for at efterkomme direktivet senest den 21. april 2002 og skal straks underrette Kommissionen herom. Ved udgangen af april 2002 havde ingen af medlemsstaterne meddelt Kommissionen de foranstaltninger, de har truffet for at omsætte direktivet i national ret.

3. Hvis medlemsstaterne ikke meddeler Kommissionen de love og administrative bestemmelser, de har vedtaget for at opfylde EF-direktiverne inden for de fastsatte frister for omsætningen heraf i national ret, indleder Kommissionen overtrædelsesprocedurer mod de pågældende medlemsstaterne, i medfør af EF-traktatens artikel 226. De samme procedurer følges i tilfælde, hvor de foranstaltninger, medlemsstaterne har truffet, ikke er i overensstemmelse med bestemmelserne i de pågældende direktiver, såvel som i tilfælde, hvor medlemsstaterne ikke håndhæver bestemmelserne i de pågældende direktiver. Kommissionen har tilsendt samtlige medlemsstater åbningsskrivelser, fordi de ikke har meddelt Kommissionen deres gennemførelsesbestemmelser.

4. Kommissionen har ikke planer om nogen reform af lovgivningsproceduren eller håndhævelsesproceduren.

(1) Parlamentets og Rådets direktiv 2000/53/EF af 18. september 2000 om udrangerede køretøjer.

(2) Medlemsstater, som ikke har indført et afmeldingssystem inden den 21. april 2002, bør indføre et system, hvorefter en skrotningsattest notificeres til den pågældende myndighed, og underrette Kommissionen herom.

(3) Kommissionens beslutning 2002/151/EC af 19. februar 2002 om mindstekrav til skrotningsattester, der udstedes i henhold til artikel 5, stk. 3, i Europa-Parlamentets og Rådets direktiv 2000/53/EF om udrangerede køretøjer, EFT L 50 af 21.2.2002.

(4) Rådets direktiv 75/442/EØF af 15. juli 1975 om affald, EFT L 194 af 25.7.1975.